Cinquetti 1973-ban a "Mistero" című dallal vett részt a Fesztiválon, de nem jutott tovább az elődöntőből. Noha ennek ellenére kedvező kritikákat kapott, úgy döntött, a továbbiakban nem vesz részt ezen a rendezvényen. 1978-ban vendégsztárként elfogadta a rendezőség meghívását, magán a versenyen azonban csak 1985-ben indult újra. Az éneklés mellett (sőt kicsit helyette is) ekkoriban mesekönyv-illusztrációkat készített. 1974-ben újra elindult az Eurovíziós Dalfesztiválon, és valószínűleg meg is nyerte volna (második lett), ha nem a svédek nemzetközileg akkor még kevésbé ismert együttese, az ABBA lett volna a fő vetélytársa a "Waterloo" című szerzeménnyel. A sors iróniája, hogy Gigliola versenydalát éppen hazájában cenzúrázták: a RAI ugyanis úgy ítélte meg, hogy a "Sì" (Igen) című dal burkolt kampány a következő hónapban esedékes népszavazással kapcsolatban, amelynek témája a válás engedélyezése volt. Éppen ezért a RAI és számos rádióállomás a szavazásig megtagadta a "Sì" játszását. Az angol nyelvű változat, a "Go (Before You Break My Heart)" azonban a brit sikerlistán egészen a 8. helyig jutott. 1975. március 30-án elhunyt Gigliola édesapja. Ez nagyon megviselte az énekesnőt, de mivel édesapja mindig is támogatta a pályafutását, úgy döntött, nem vonul vissza.